Luettelo Tähtien sodan planeetoista ja kuista
Astrografia

Lucasfilm Story Groupin jäsenen, Pablo Hidalgon, laatiman kartan mukaan Tähtien sodan galaksi koostuu näistä alueista:
Syvä ydin (engl. Deep Core): Kirkkaan valon ympäröimä avaruus, jonka keskellä sijaitsee galaksia koossa pitävä supermassiivinen musta aukko. Tähdet ja tähtisumut sijaitsevat hyvin tiheästi toistensa lähellä eivätkä monet sen planeetoista ole edes asuttuja hyperavaruusreittien puutteen ja voimakkaan säteilyn vuoksi.
Keskusmaailmat (engl. Core Worlds): Syvää ydintä ympäröivällä alueella sijaitsevia vauraita ja vaikutusvaltaisia planeettoja, joiden kulttuurit ovat säilyneet vuosituhansia. Monet näistä planeetoista olivat Vanhan Tasavallan ja sen seuraajan, Galaktisen tasavallan, perustajia. Merkittävimpiä näistä planeetoista ovat Coruscant, Corellia, Alderaan ja Hosnian Prime.
Siirtokunnat (engl. Colonies): Keskusmaailmoja ympäröivä alue, jonne perustettiin Vanha Tasavalta alun perin pian laajeni perustamisensa jälkeen. Monet sen planeetoista ovat vaurastuneet lähes yhtä paljon kuin keskusmaalimat, vaikka niiden historia ei ole yhtä pitkä.
Sisäkehä (engl. Inner Rim): Siirtokuntia ympäröivä alue ja Vanhan Tasavallan alkuperäinen reuna. Tasavalta pysyi sen asuttamisen jälkeen laajentumattomana monta sukupolvea.
Laajentumisalue (engl. Expansion Region): Sisäkehän ja keskikehän välissä sijaitseva alue. Nimensä mukaisesti ensimmäinen alue, jonne Tasavalta alkoi laajentaa itseään pitkän ajan laajentumattomuuden jälkeen.
Keskikehä (engl. Mid Rim): Teollistuneita planeettoja, joilla ei ole merkittävää asemaa Galaktisessa tasavallassa, mutta olivat kehittyneempiä kuin Ulkokehän ”galaktiseen rintamaan” kuuluvat planeetat. Merkittävimpiä näistä planeetoista ovat Naboo, Kashyyyk, Takodana ja Kijimi.
Ulkokehä (engl. Outer Rim): Laaja alue, josta suurin osa galaksin reunasta koostuu. Se oli viimeinen alue, jonne Galaktinen tasavalta laajentui, vaikka Tasavaltaan kuului vain pieni osa sen planeetoista. Useimmat niistä eivät ole kovin kehittyneitä, mutta monet muut maailmat hyötyvät kuitenkin suuresti niiden resursseista. Merkittävimpiä näistä planeetoista ovat Tatooine, Yavin, Hoth, Bespin, Endor, Geonosis, Utapau, Mustafar, Scarif, Crait ja Kessel.
Villi avaruus (engl. Wild Space): Ulkokehän ulkopuolinen alue, jossa aurinkokuntia sijaitsee huomattavasti harvemmassa. Toisin kuin Ulkokehä, useimmat villin avaruuden planeetat ovat kartoittamattomia.
Tuntemattomat lohkot (engl. Unknown Regions): Koska suurin osa vakaista hyperavaruusreiteistä sijaitsee galaktisessa ”idässä”, suurin osa ”lännen” planeetoista on tutkimattomia. Merkittävimpiä näistä planeetoista ovat Ilum, Ahch-To, Csilla ja Exegol.
Läntinen laita (engl. Western Reaches): Galaktisessa ”lännessä” Tuntemattomien lohkojen vieressä oleva alue, joilla sijaitsevien planeettojen historiallinen ja taloudellinen kehitys on jäänyt samanlaiseksi kuin monilla Ulkokehän planeetoilla. Merkittävin näistä planeetoista on Jakku.
Galaksia kiertää myös kolme pienempää galaksia, joista yksi on nimeltään Rishi Maze. Tasavalta ei kuitenkaan koskaan yrittänyt laajentua näihin galakseihin, koska suurin osa niiden alueista on asuinkelvottomia. Yksi kartoitettu planeetta, Kamino, on ekstragalaktinen, koska se oli alun perin osa Rishi Mazea ja on nykyään osa päägalaksia, mutta sijaitsee Ulkokehän ulkopuolella.